**Армерыя падоўжаная** (*Armeria maritima*) — від кветкавых роду Армерыя (*Armeria*) сямейства Плюмбагавыя (*Plumbaginaceae*).

Назвы
-----

Этымалогія навуковай назвы: лац.: maritima — «марскі».

Народныя назвы: барадульнік, жудрэц.

Апісанне
--------

Шматгадовая травяністая расліна вышынёй (15) 20—40 см, са шматлікімі сцебламі. Карэнішча кароткае. Лісце ў прыкаранёвай разетцы (часта таксама маюцца бакавыя разеткі), без хвосцікаў. Пласціны лінейныя, з тупой верхавінай, злёгку мясістыя, 1—15 см × 0,5—3 мм. Суквецце: галоўкі 13—28 мм дыяметра. Кветка: вяночак ружовы (часам белы). Плод: 1-насенная каробачка, якая адкрываецца з дапамогай кальцавой шчыліны ля асновы. 2n = 18.

Распаўсюджанне
--------------

Распаўсюджанне: Еўропа (Беларусь, Эстонія, Латвія, Літва, Украіна, Аўстрыя, Бельгія, Чэхія, Германія, Венгрыя, Польшча, Славакія, Швейцарыя, Данія, Фарэрскія астравы, Фінляндыя, Ісландыя, Ірландыя, Нарвегія, Швецыя, Вялікабрытанія, Чарнагорыя, Румынія, Сербія, Францыя, Партугалія, Іспанія); Азія (Манголія, Расія, Турцыя); Паўночная Амерыка (Грэнландыя, Канада, ЗША); Паўднёвая Амерыка (Аргенціна, Чылі). Засяляе пясчаныя прыморскія лугі, берагавыя лугі і камяністыя насыпы.

На тэрыторыі Беларусі фларыстычная рэдкасць. Усходняя мяжа яе арэала перасякае тэрыторыю краіны па лініі Свір — Смаргонь — Івянец — Стоўбцы — Палонка — Лагішын — Столін. На ўсход ад гэтай лініі трапляецца пад Мінскам, каля Жыткавічаў, Добруша і на Друці ў Бялыніцкім раёне. Асноўнае месцазнаходжанне — басейн Нёмана, дзе яна расце на поймавых лугах і схілах рачных тэрас, утварае «армерыевыя лугі». На поўнач ад Брэста, у Століне, Мінску, на Друці каля Івацэвічаў і інш. расце на сухадолах, пясчаных узгорках, схілах насыпаў, уздоўж дарог. Цвіце з мая да восені.

Святлолюбівая расліна, мезафіт, мезатроф. Расце ў парках і садах, берагах мораў, на камяністых россыпах і скалах, горных лугах, у горнай тундры.

Від натуралізаваны ў некаторых іншых частках свету. Таксама культывуецца.

Выкарыстанне
------------

Кармавая, лекавая, дэкаратыўная расліна. Мае садовую форму.

Галерэя
-------

* 
* 
* 
* 
* Батанічная ілюстрацыя з кнігі К. А. М. Ліндмана «Bilder ur Nordens Flora», 1917—1926Батанічная ілюстрацыя з кнігі К. А. М. Ліндмана «*Bilder ur Nordens Flora*», 1917—1926

Зноскі
------

1. ↑  Ужываецца таксама назва Пакрытанасенныя.
2. ↑  Пра ўмоўнасць аднясення апісанай у гэтым артыкуле групы раслін да класа двухдольных гл. артыкул «Двухдольныя».
3. ↑  *Киселевский А. И.* Латино-русско-белорусский ботанический словарь. — Мн.: «Наука и техника», 1967. — С. 8. — 160 с. — 2 350 экз. — у крыніцы пад назвай *Armeria elongata*
4. ↑  Dictionary of Botanical Epithets
5. ↑  *Ганчарык М. М.* Беларускія назвы раслін. Праца навуковага таварыства па вывучэнню Беларусі, т. II і IV. — Горы-Горки, 1927.
6. 1 2 3  Армерия приморская: інфармацыя пра таксон у праекце «Плантариум» (вызначальнік раслін і ілюстраваны атлас відаў). (руск.)

Спасылкі
--------

* Армерия приморская: інфармацыя пра таксон у праекце «Плантариум» (вызначальнік раслін і ілюстраваны атлас відаў). (руск.)
* Euro+Med Plantbase (англ.)
* Flora of North America (англ.)
* Germplasm Resources Information Network (GRIN) (англ.)
* NatureGate (англ.)

|  |  |
| --- | --- |
| ⚙️   Слоўнікі і энцыклапедыі | Вялікая нарвежская |
| Таксанамія | APNI · EOL · GBIF · iNaturalist · iNaturalist · IPNI · ITIS TSN · NCBI · POWO · Plantarium · The Plant List · Tropicos · WFO · WoRMS |
| Нарматыўны кантроль | Microsoft: 2781032752 |